## ÅRSMELDING SKI 2021-22

Årsmeldingen for ski rapporterer sportslig fra siste ski*sesong*, mens økonomi rapporteres for regnskapsåret 2021. Skistyret i Rindal IL har hatt følgende sammensetning i sesongen 2021-22:

 Leder: Håkon Solvik

 Nestleder: Johan Landsem

 Styremedlemmer: Pål Sande, Monica Gulla Løfaldli

## SPORTSLIG AKTIVITET

På grunn av oppblomstring av Covid-19 i desember var det mye usikkerhet rundt avvikling av skirenn frem til midten av januar, men sesongen har heldigvis vært i nærheten av normal mht. antall skirenn. Gjermund Løfald er eneste senior og har satset utenfor kretslag også denne sesongen. 3 juniorer går på Heimdal VGS og har deltatt på kretssamlinger frem til sesongstart, mens bare 2 av disse har deltatt på skirenn gjennom sesongen. Juniorene var på klubbsamling ved Sognefjellet i juli.

Som vanlig startet sesongen ved skogsvegen i Helgetunmarka, denne gang 21. november, og her var det stort sett forhold frem til jul. Det har stort sett vært skiforhold ved Tjønna fra 5. desember, men da Rindalsrennet egentlig skulle vært arrangert 20. desember var det helt bart ved skistadion pga. noen dager med mildvær og store nedbørsmengder, men løypene ved Tjønna kunne igjen benyttes fra ca. julaften. Pr. mars er det veldig mye snø etter voldsomt snøfall midt i februar, og det ser ut til å bli en lang sesong.

Sammen med Turstigruppa arrangeres det denne sesongen en poengkonkurranse via appen Trimpoeng. Dette som et tiltak for å prøve å lokke flere ut på ski. Dette har vært ganske populært, og over 130 deltagere har samlet poeng pr. tidlig mars. Samtidig ser vi at det er veldig mye skiaktivitet som ikke registreres, men vi kan vel egentlig ikke anse det som et problem. Det vi dog ser er en trend med færre yngre som er ute og leker seg eller går på ski, noe som bekymrer litt.

**Yngres** – Skitrening: Aktivitetsledere for 8-10 år har vært Pål Sande og Kjetil Løften, dette har vært et lavterskeltilbud for alle hver tirsdag etter høstferien, og det er veldig hyggelig med økt deltagelse i denne aldersgruppen, stort sett mellom 5 og 10 stk. på hver trening. I aldersgruppen 11-14 år det vært begrenset aktivitet, og to oppmøtte på enkelte treninger, som har vært med 8-10-års gruppa. Vi har også en jenteutøver i J12 som har trent med en jentegruppe i Surnadal for å komme inn i en gruppe med jevnaldrende. Det ikke vært utøvere i aldersgruppen 15-16 år.

Rindal Sparebank Ski-Cup (skileik, skicross og poengrenn) er skigruppas bidrag til barneidretten i Rindal, og disse aktivitetene arrangeres hver torsdag fra ca. 10. januar, med arrangement både ved Skogsletta og Igltjønna skistadion. Alle aktivitetene gir ett poeng pr. oppmøte og det deles ut premier for antall deltagelser i forbindelse med idrettslagets vårbasar. Det har på de fire første arrangementene vært 64 forskjellige deltakere med 37 oppmøtte i snitt. En bra trend her, med stadig oppgang de tre siste sesongene. Aller flest deltagere var det på karnevalskileik, da hele 50 møtte opp.

På andre året ble det arrangert en skolecup der skoleklassen med flest deltagelser i Rindal Sparebank Ski-Cup ble premiert med en kinokveld med gratis popkorn og drikke i Attanova.

## RESULTATER SESONGEN 2021-22

*Av enkeltresultater nevnes: (Resultatoversikt kompletteres etter endt skisesong)*

**Gjermund Løfald - senior**

* Norgescup Gålå 29. nov, nr. 41 på 15km
* Skandinavisk Cup Falun 10. jan, nr. 51 på 15km K
* KM Granåsen 26. jan, nr. 10 på 15km
* Norgescup Vind 30. jan, nr. 32 10km K, nr. 32 i sprint

**Erik Løfald – M19/20**

* Norgescup Gålå 29. nov, nr. 34 10km K
* KM Granåsen 26. jan, nr. 11 på 15 km
* Norgescup Aasen 30. jan, nr. 48 sprint (NM), nr. 29 10 km F, nr. 25 15km F
* KM Sprint Surnadal 5. feb, nr. 1 (K)
* NM junior Nes 11-13.feb, nr. 18 10km F, nr. 33 20km F. Nr. 6 på stafett (Sør-Trøndelag lag 2)
* KM langdistanse Leik 5. mar, nr. 1 20km F

**Mali Eidnes Bakken – K19/20**

* Norgescup Gålå 29. nov, nr. 16 5km K
* KM Granåsen 26. jan 2022, nr. 2 10km K
* Norgescup Åsen 30. jan, nr. 14 10km K, nr. 32 i sprint (NM), nr. 24 5 km F. Nr. 6 på stafett (Sør-Trøndelag lag 1)
* KM Sprint Surnadal 5. feb, nr. 3 (K)
* NM junior Nes 11-13.feb, nr. 12 10 km F, nr. 10 5 km K

## EGNE ARRANGEMENT

**Camp Trollheimen** – var fullbooket også i 2021, men ble som i 2020 avlyst pga. Korona.

**Rindalsrennet** - ble utsatt fra sotsøndag 20. desember til 16. januar 2022, hovedsakelig pga. lite snø, men strenge Korona-restriksjoner før jul gjorde også at man helst ville utsette det. 16. januar var det fortsatt restriksjoner, men rennet ble arrangert uten matsalg, og med premieutdeling utendørs. Rekorduværet Gyda 2-3 dager før rennet ga store utfordringer, men noe nysnø og stor dugnadsinnsats sikret brukbare forhold. Det var 319 påmeldte, men bl.a. Korona-utviklingen ga ganske stort frafall og 248 fullførte deltagere. Rennet inngikk som første renn i kretsens Sparebank1 Cup og ble pga. forholdene omgjort fra klassisk fellesstart til fristil enkeltstart. Elles må det nevnes at det var veldig gledelig med hele 16 deltagere fra Rindal IL.

**Rindølrennet -** bleavviklet søndag 6. mars, med 55 deltagere i trimklassen og 19 i konkurranseklassene. Det kan spesielt nevnes at vandrepokalene i både dame- og herreklassen ble utdelt i år, til henholdsvis Berit Mogstad og Gjermund Løfald. Ellers er det ikke til å komme fra at det er skuffende få deltagere, og mye arbeid som nedlegges for disse. Turrenn slik vi har kjent det gjennom en årrekke har generelt en nedadgående trend og man må nesten spørre seg om det er verdt arbeidet. Det er også en trend at det blir mer og mer forfall blant dugnadsfolk som settes opp som komiteer.

**Nordmarkløpet** – er planlagt arrangert søndag 27. mars.

**Rindalsmesterskapet** og **Tørsåslødag** gjenstår. Disse inngår som del av Rindal Sparebank Ski-cup, og Tørsåslødag arrangeres samme dag som Nordmarkløpet.

## ANLEGG

I desember 2021 måtte det bygges ny bru nedenfor det gamle skileikområdet øst for Tjønna, da rørene under løypa/stien gikk tett. Hendelser med oversvømmelser og overvann oppstår hvert år som følge av ekstremvær, og det vil fortsatt være behov for utbedring av løyper og rør/drenering, spesielt på de lavestliggende områdene rundt Tjønna.

Beitepusser og krattknuser har blitt innleid på turløypa og lysløypa fra Skogsletta og ved skogsvegen i Helgetunmarka, i tillegg til at løypene ryddes på dugnad med egen beitepusser og ryddedugnad. Storparten av lyspærene på gammel lysløypedel er nå byttet til LED-pærer. Dette er dog et midlertidig tiltak, da armaturene fortsatt er gamle og plastdekslene foran pærene er ubrukelige måtte kastes. Dugnadsgjengen var med på å rive en revefarm i høst, og takstolene derfra er gitt til skigruppa for mulig bruk til fremtidig tråkkemaskingarasje ved skistadion.

Oppkjøring av lysløypa og Furuhaugmarka gjøres med tråkkemaskin, og denne sesongen er arbeidet utført på dugnad. Rindal Anleggsdrift fakturerer fortsatt skigruppa pr. time for leie av maskina. Siste sesong var tråkkemaskinkjøring på turnus mellom Bjørn Vegar Svinsås, Tore Mogset, Jo Svinsås og Jøran Brauten. I tillegg kjører skigruppa Åsan med scooter, og her nevnes spesielt Rune Løfalds bidrag.

## ØKONOMI 2021

**Avd. 30 Ski:** et overskudd på kr. 125.731- mot et budsjett overskudd på kr 44.400. Resultatet endte godt

foran budsjett hovedsakelig pga. mindre utgifter til sportslig aktivitet. I år fikk vi til å arrangere

Rindalsrennet og pizzalotteriet. Camp Trollheimen ble avlyst, men vi fikk kr 151.305 i offentlige covid

19.-tilskudd. Vi hadde kr 116.201 i driftsutgifter.

**Avd. 31 Skianlegg**; et negativt resultat på -201.626 mot budsjettert -249.500. Skianlegg gjelder i all

hovedsak utgifter knyttet til vedlikehold og strøm ifm. lysløyper og løypekjøring med tråkkemaskin og

skuter, og den eneste inntekten knyttet til regnskapet er frivillig løypeavgift pr. VIPPS og giro/nettbank.

Hovedforklaringen til avviket fra budsjett er at utgiftene til kjøring ble mindre enn budsjettert.

## TAKK

Vi vil rette en spesiell takk til alle de frivillige som stiller opp på dugnadsaktiviteter, løypekjørere, velvillige grunneiere og klubbens sponsorer.

**SPONSORER**

Rindal Sparebank (generalsponsor Rindal IL), Svorka (Hovedsponsor ski), Rindal kommune, Rindalslist, B&B Entreprenør, Sport1 Rindal, Rørservice, Letthus og Rindalshytter.

For skistyret

Håkon Solvik

Leder skigruppa